የወላይታን ብሔር የዘመን መለወጫ «ጊፋታ»ን በዩኔስኮ የማስመዝገብ ጥረት ተጀምሯል
ወላይታ ሶዶ፡- የወላይታን የዘመን መለዋጫ የጊፋታ በዓል በዩኔስኮ የማስመዝገብ ጥረት መጀመሩ ተገለጸ፡፡ የወላይታ ዞን ዋና አስተዳዳሪ አቶ ዳጋቶ ኩምቤ በወላይታ ብሔር ዘመን መለዋጫ የጊፋታ በዓል
ሲምፖዚየም መክፈቻ ላይ እንደገለጹት፤ የጊፋታን በዓል በዩኔስኮ የማስመዝገብ እንቅስቃሴ በመካሄድ ላይ ነው፡፡ ከመስከረም 14 እስከ መስከረም 20 ቀን 2012 ዓ.ም ድረስ በተለያዩ ዝግጅቶች የሚከበረው
የወላይታ ዘመን መለዋጫ ትርጓሜ ታላቅና የመጀመሪያ ማለት እንደመሆኑ በበዓሉ ያለውን እውነታ በዩኔስኮ በማይዳሰስ ቅርስነት ለማስመዝገብ
የሚደረውን ጥረት ከፍ እንደሚያደርገው አስተዳዳሪው ገልጸዋል:: በአሁኑ ወቅትም ጊፋታን በቅርስነት ለማስመዝገብ የሚደረገው ጥረት የበዓሉን እሴቶች በሚያመላክቱ
እንቅስቃሴዎች መጀመራቸውን የጠቀሱት አቶ ዳጋቶ፤ ከዚህ ጋር ተያይዞ ታሪኩንና ባህሉን በአግባቡ መዝግቦ በዓለም አቀፍ ደረጃ በሚታወቁ
«ጆርናሎች» እንዲታተሙ የማድረግ እንቅስቃሴም ተጀምሯል ብለዋል፡፡ ጊፋታን በዓለም አቀፍ ቅርስነት ለማስመዝገብ ባለው ሂደት የምሁራን ድርሻ ከፍተኛ ነው ያሉት
አስተዳዳሪው፤ በተለያዩ ዩኒቨርሲቲዎች በሚገኙ ምሁራን በተዋቀረ ቡድን የተለያዩ ምርምሮችን በማካሄድ ሥራውን እያካሄደ መሆኑን ጠቅሰዋል፡፡
ዘንድሮ የጊፋታን በዓል ከመላው የኢትዮጵያ ሕዝብ ጋር በአንድነት ለማክበር ዘጠኝ የልዑካን ቡድኖች በየክልሉ በመላክ ጥሪ የተደረገ
ሲሆን፤ በእነዚህ ጊዜያትም የተከናወኑ ሥራዎችን በመገምገምና ቀጣይ እቅዶችን በማስተዋወቅ የዓመቱን የሥራ እቅድ በመቃኘት ጥረት
የሚደረግበት ነው ብለዋል፡፡ የወላይታ ዞን ቱሪዝምና ባህል ስፖርት መምሪያ ኃላፊ አቶ ጸጋው ስምኦን በበኩላቸው፤ ከመስከረም 14 እስከ መስከረም
18 ቀን 2012 ዓ.ም ድረስ የሚከበረው በዓል በሁለት ዓላማዎች ላይ የተመሰረተ መሆኑን ጠቅሰው፤ በዚህ ዘመን የተጣላ የሚታረቅበትን፣
ሠላም የሚወርድበትንና አንድነት የሚጠናከርበትን መንገድ በማስፋት በዞኑ የሚገኙ 22 ወረዳዎች ባህልና ታሪካቸውን ለአገር ውስጥ
ዜጎችና ለውጭ አገራት ቱሪስቶች እንዲያስተዋውቁ የሚደረግበት ነው ብለዋል፡፡ በትናንትናው ዕለት በነበረው የወላይታ ብሔር ዘመን መለዋጫ የጊፋታ በዓል የመክፈቻ ሲምፖዚየም ላይ የብሔሩን ቋንቋ
ባህልና ታሪክ አስመልክቶ ጥናታዊ ጽሑፎች ቀርበዋል። አውደ ርዕዩ የባህል ምግቦች ትዕይንትና የጊፋታ የቁንጅና ውድድር የተካሄደ
ሲሆን፤ በቀጣይ ቀናት 50 ሺ ሰዎች የሚሳተፉበት የጊፋታ ታላቅ ሩጫ በማካሄድ ከተለያዩ ክልሎች ከመጡ እንግዶች ጋር ሲምፖዚየሙን
በደማቅ ሁኔታ ለማክበር ዝግጅቱ ተጠናቅቋል፡፡ የጊፋታ ዘመን መለዋጫ ሲምፖዚየም በአገር ሽማግሌዎች ምርቃትና መልካም ምኞት የተከፈተ ሲሆን፤ እነርሱም በአዲሱ ዘመን የሕዝቦችን ልዩነት በማጥበብ አገር የምትለማበትና ወጣቶች ዕድሜያቸውን ተጠቅመው የማታልፍ አገር የሚገነቡበት እንዲሆን ተመኝተዋል፡፡  አዲስ ዘመን መስከረም 16 ቀን 2012 ዓ.ምመልካምስራ አፈወርቅ 